કયા મા-બાપ પોતાના સંતાનનું ખરાબ ભવિષ્ય ઈચ્છતા હોય? કોઈ દારૂડિયો કે જુગારી હોય એ પણ પોતાની દિકરી માટે વર શોધે ત્યારે જુએ કે છોકરો દારૂડિયો કે જુગારી તો નથી ને? માતાપિતાને પોતાને મળ્યું છે એ કરતાં સંતાનને વધુ ઉત્તમ અને શ્રેષ્ઠ જ અપાવવા માંગતા હોય છે. એટલે હેલિકોપ્ટર માતાપિતા પણ સારા ઇરાદાઓ સાથે જ સંતાન તરફ ફોકસ વધારે છે. પ્રવૃત્ત વાલીપણું અને હેલિકોપ્ટર વાલીપણું – આ બેમાં એક પાતળી ભેદરેખા છે. પ્રેમ અને સ્વીકારની લાગણી વધારી, આત્મવિશ્વાસનું નિર્માણ, માર્ગદર્શન અને વૃદ્ધિની તક પૂરી પાડવા જતાં ક્યારે માતાપિતા હેલિકોપ્ટર પેરેન્ટિંગના ચરણમાં ઘૂસી જાય છે એ વાતનું ભાન નથી રહેતું. આપણે સંતાનોને સુખ મેળવવાના યુક્તિઓ શીખવાડીએ છીએ પણ કામમાંથી સુખ-ચૈન મેળવવાની તાલીમ નથી આપતાં.